РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/28-14

24. април 2014. године

Б е о г р а д

ЗАПИСНИК

СА ДРУГЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 24. АПРИЛА 2014. ГОДИНЕ

 Седница је почела у 13,30 часова.

 Седницом је председавао Зоран Бабић, председник Одбора.

 Седници су присуствовали чланови Одбора: Петар Петровић, Катарина Ракић, Александар Марковић, Олгица Батић, Снежана Маловић, Весна Мартиновић, Љубиша Стојмировић, Ирена Вујовић, Верољуб Матић, Обрад Исаиловић, Душица Стојковић, Дарко Лакетић и Драгана Баришић.

 Седници је присуствовала Стефана Миладиновић, заменик Милисава Петронијевића.

 Седници нису присуствовали чланови Одбора: Милисав Петронијевић, Милан Кркобабић и Ђорђе Милићевић.

 На предлог председника, Одбор је једногласно утврдио следећи

Д н е в н и р е д:

 1. Разматрање оставки које су на функцију народног посланика поднели Бојан Пајтић (01 број 118-867/14 од 16. априла 2014. године), Александар Вучић (01 број 118-927/14 од 17. априла 2014. године), Миодраг Стојковић (01 број 118-1015/14 од 23. априла 2014. године) и Јана Љубичић (01 број 118-1034/14 од 23. априла 2014. године);

 2. Давање овлашћења председнику Одбора да доноси неспорна решења о остваривању материјалних права народних посланика и функционера које именује и бира Народна скупштина (права из закона и других прописа);

 3. Разно.

 **Прва тачка дневног реда**: Разматрање оставки које су на функцију народног посланика поднели Бојан Пајтић (01 број 118-867/14 од 16. априла 2014. године), Александар Вучић (01 број 118-927/14 од 17. априла 2014. године), Миодраг Стојковић (01 број 118-1015/14 од 23. априла 2014. године) и Јана Љубичић (01 број 118-1034/14 од 23. априла 2014. године)

 Председник Одбора обавестио је чланове Одбора да су оставке Бојана Пајтића, Александра Вучића, Миодрага Стојковића и Јане Љубичић на функцију народног посланика поднете у складу са Законом о избору народних посланика и Пословником Народне скуштине, као и да су именовани, у складу са чланом 198. став 2. Пословника Народне скупштине, позвани да присуствују овој седници.

 Дискусије није било.

 На предлог председника, Одбор је једногласно усвојио и Народној скупштини поднео следећи

И З В Е Ш Т А Ј

 Одбор је утврдио да је подношењем оставки народних посланика Александра Вучића и Јане Љубичић, изабраних са Изборне листе АЛЕКСАНДАР ВУЧИЋ - БУДУЋНОСТ У КОЈУ ВЕРУЈЕМО (Српска напредна странка, Социјалдемократска партија Србије, Нова Србија, Српски покрет обнове, Покрет социјалиста) и Бојана Пајтића и Миодрага Стојковића, изабраних са Изборне листе „СА ДЕМОКРАТСКОМ СТРАНКОМ ЗА ДЕМОКРАТСКУ СРБИЈУ“, наступио случај из члана 88. став 1. тачка 2. Закона о избору народних посланика, у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованим народним посланицима.

 На тај начин омогућава се избор нових народних посланика, путем додељивања мандата од стране подносиоца наведених изборних листа другим кандидатима, у складу са чланом 92. Закона о избору народних посланика.

 За известиоца Одбора на седници Народне скупштине одређен је Зоран Бабић, председник Одбора.

 **Друга тачка дневног реда**: Давање овлашћења председнику Одбора да доноси неспорна решења о остваривању материјалних права народних посланика и функционера које именује и бира Народна скупштина (права из закона и других прописа)

 Председник Одбора подсетио је чланове и заменике чланова Одбора на обичај да Одбор на почетку сваког сазива овлашћује председника Одбора да доноси и потписује неспорна решења о остваривању материјалних права народних посланика (право на стални рад, право на разлику између зараде коју остварује у радном односу и посланичке плате, право на накнаду за обављање самосталне делатности и др.) а која Одбор доноси на основу закона и својих одлука. С тим у вези, навео је да је до дана одржавања ове седнице око 150 народних посланика поднело захтеве за остваривање тих права, да је око 80 народних посланика из претходног сазива којима је 16. априла 2014. године престао мандат, поднело захтеве за остваривање права на накнаду плате по престанку, као и да ће чланови Одбора на једној од наредних седница добити писану информацију о укупном броју донетих решења по достављеним захтевима.

 Дискусије није било.

 Одбор је једногласно овластио председника Одбора да доноси неспорна решења о остваривању материјалних права народних посланика и функционера које бира Народна скупштина.

\*\*\*

**Tрећа тачка дневног реда: Разно**

 У оквиру ове тачке није било питања и предлога.

 Седница је завршена у 13,45 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић Зоран Бабић